Rúben Amorim er hett navn til å overta Liverpool
– Jeg aner ikke om Ruben Amorim (39) er god til å gi klemmer.  – Du kan ikke kopiere Jürgen Klopp. Det er umulig å være som Klopp. Amorim må være seg selv. Jeg vet ikke om han klemmer, men han klemmer iallfall ikke spillerne som Klopp. Ingen gjør det, sier den portugisiske journalisten Nuno Reis i A BOLA til VG.  Resten av Liverpool-sesongen er et farvel med Jürgen Klopp. I Portugal er Amorim på topp med Sporting Lisboa.  Blir Sportings unge suksesstrener Rubén Amorim Liverpools nye mann når Klopp gir seg til sommeren? Spekulasjonene går om det i britiske og portugisiske medier. I Spania blir han koblet til Barcelona. Reis tror svaret kan bli ja, etter at Xabi Alonso nylig bekreftet at han velger å fortsette i Bayern Leverkusen.  – Rubén Amorim er en ung og morderne trener med mye humor og stor karisma. Han krever disiplin fra spillerne, sier Reis til VG.  Reis lister opp Amorims kvaliteter:  – Amorim er veldig avslappet på pressetreff. Han svarer på alle spørsmål. Han har ikke forberedt svar han kommer med. Han er ærlig, det er en av grunnene til at jeg liker ham, sier Reis. 39-åringen ledet Sporting til ligagull for første gang på 19 år da de vant i 2021. Da vant de også ligacupen.  – Han har ledet dem til suksess under vanskelige omstendigheter, Sporting har ikke økonomi som Benfica og Porto. Men han har fått det til, sier Reis.  Da Klopp ledet Liverpool til ligagull i 2020 var det hele 30 år siden forrige gang. Tyskeren kom til Liverpool i 2015. «I’m the normal one», sa Klopp.  Dermed var det gjort. Han hadde fansen, pressen og hele Liverpool i sine hule hånd. Han har tatt Liverpool til tre Champions League-finaler, det er blitt én seier.  Liverpool-ansvarlig i lokalavisen Liverpool Echo Joe Rimmer kommer til å savne alt.  – For meg er Klopp den beste treneren til Liverpool har hatt. Han har ikke bare inspirert et lag, men en hel by. Han er en mann vi stoler på. Det blir et voldsomt tomrom etter ham. Han har hatt en enorm innvirkning på hele byen. Det store smilet, hjertet, de store bjørneklemmene. Han kan være glad og forbannet, og han viser det, det er det som kjennertegner ham. Men han er ærlig, derfor elsker spillerne ham, sier Rimmer.  Rimmer tror tross alt det skal være mulig å overta etter Klopp.  – Jeg tror ikke det vil være for mye press på den personen. Ting vil ikke være perfekt med en gang. Jeg tror den personen vil oppleve tålmodighet, svarer Rimmer.  Men ett krav er der.  – Liverpool kan ikke falle ut av topp fire. Om du ikke er med i Champions League, så setter det klubbene tilbake, for det er så mye penger der. Så den nye manageren må holde Liverpool blant topp fire, sier Rimmer.  – Tror du det blir Rubén Amorim?  – Det er ingen store navn som er tilgjengelige, men det er flere unge på vei opp. Amorim er en av dem. Han virker karismatisk overfor spillere og fans, han spiller med høyt press. Det liker Liverpool, så Amorim gir mening, svarer Rimmer.  Søndag spilte Liverpool 2–2 mot Manchester United på Old Trafford, torsdag gikk det slik mot Sheffield United:  – Både kaptein Virgil van Dijk, Trent Alexander-Arnold og Mohamed Salah har kontrakter som går ut neste år, tror du den nye treneren får beholde de største stjernene i laget?  – Trent tror jeg spiller i Liverpool hele karrieren, det eneste det kommer an på er om Liverpool ender opp med å ta ham for gitt. Forhåpentligvis gjør de ikke det. Jeg kan ikke se at van Dijk forsvinner. Salah er den ene det er litt usikkerhet rundt, men Saudi-Arabia virker ikke så hot som fotballdestinasjon nå. Om van Dijk og Salah forsvinner samme sommer, så blir det et sjokk, svarer Rimmer.  – Hva er det viktigste for en trener på dette nivået, det fotballfaglige eller karisma?  – Jeg vil si at personlighet er enda viktigere. I tillegg til Klopp, se på for eksempel Arsene Wenger, Kenny Dalglish og Pep Guardiola, de er intense med en stor personlighet og mentalitet, du kan se de har en ekstra «drive». Jeg tror Amorim har en stor personlighet, iallfall vil ha få massiv støtte i Liverpool, svarer Rimmer.  Amorims menn møtte storklubben og tabelltoer Benfica til toppkamp lørdag kveld. Sporting triumferte.  Tore Hansen er leder i Liverpools supporterklubb i Norge. Han kastet seg over tastaturet og googlet da Amorim kom opp som mulig Klopp-etterfølger.  – Han har ekstremt lite erfaring og har ikke trent lag i Premier League. Men Liverpool vil ikke ha en 50–60-åring som har vært i fire-fem toppklubber. Også er det viktig å innse at Klopp ikke kan erstattes, ingen kan gi så gode bamseklemmer som ham. Den auraen han har over byen og folket der er det umulig å erstatte. Men det kan likevel komme en som vinner mer enn Klopp. Det blir et nytt kapittel, og Amorim er et spennende navn, sier Hansen. 
Sporting Lisboas trener Rubén Amorim knyttes til Liverpool som Jürgen Klopps etterfølger når Klopp gir seg til sommeren. Det spekuleres også i om Barcelona er interessert i Amorim, som er en ung og fremmadstormende trener med suksess i Portugal Joe Rimmer, Liverpool-ansvarlig i lokalavisen Liverpool Echo, mener Amorim gir mening som et mulig valg.